text: Fuglsang sælger malt i massevis og modtager pris
  14 november 2016 kl. 20.31
  Fordi Fuglsang Bryggeri rejser ud i verden og sælger så meget malt, som de gør, modtager de mandag Dansk Industris Initiativpris. 
  Fuglsang Maltfabrik laver og sælger malt. Rigtig meget malt.
  Faktisk bruger bryggeriet kun en lille del selv, mens resten af malten bliver solgt til udlandet. Derfor fik Fuglsang Maltfabrik i dag overrakt Dansk Industris Initiativpris.
  - Fordi de har udvist den gode drift over årene og at de laver den malt, hvor de kun bruger sådan en lille bitte del selv, og sælger resten siger Erling Duus, formand for Dansk Industri Sønderjylland, til TV SYD.
  Fuglsang er en af landets største eksportører af malt, og sælger det til lande i hele verden, hvor den bliver brugt til at producere øl. 
  - Når vi kommer ud som malter og sælger malt, så medbringer vi jo en viden om øl, det vil sige, vi kan også give noget rådgivning og kan sætte os ind i processen, siger Claes Fuglsang til TV SYD. Familien Fuglsang er ifølge Claes Fuglsang initiativrige, når malten skal sælges.
  - Tag kufferten, tag til Japan, tag til Korea, sælg malten, siger Claes Fuglsang.
  Fuglsang Maltfabrik er nu med i opløbet om den landsdækkende initiativpris, der bliver delt ud i januar.
  